Aktobe

**Aktobe** (kasakhisk: Ақтөбе) er en kasakhstansk by som ligger i regionen Aqtöbe oblast.

Aktobe ligger ved elven Ilek, en av side-elvene til Uralelven. Byen ligger ved sørenden av Uralfjellene der fjellet gradvis går inn i Turanbekkenet.

Aktobe består av et bysentrum og fem landlige distrikter som utgjør byens forsteder. I 2015 hadde byen 387&nbsp;807 innbyggere og dekket et areal på 297,39&nbsp;km². Arkitekturen i byen bærer preg av at russiske arkitekter hadde ansvaret for byplanen tilbake i 1874.

## Historie
Aktobe ble grunnlagt som *Aktyube,* som betyr hvit topp eller høyde, da den russiske Aktobe-festningen ble bygget i 1869. Festningen var en del av den nordre forsvarslinjen som i 1869 dannet grensen mellom Sibir og de kasakhiske khanatene. De første russiske bosetterne var bønder som kom i 1878. I 1891 ble garnisonsfestningen av Aktobe omgjort til fylkesbyen Aktubinsk i Turgai-regionen. Den 10. mars 1932 ble Aktubinsk regionssenter i Aktobe-regionen i Den kasakhiske sosialistiske sovjetrepublikk.

Under andre verdenskrig ble mange tyske sivile deportert østover på ordre fra Stalin etter den tyske invasjonen av Sovjetunionen. Tyskerne ble satt til å reparere nikkelgruvene nordøst for byen, mange av disse døde av sult, kulde og utmattelse. Det er reist et 30 meter høyt monument i Aktobe som symboliserer takknemlighet til lokalbefolkningen på vegne av alle de etniske gruppene som en gang ble deportert til Kasakhstan.

11. mars 1999 ble byens navn endret til Aktobe.

## Økonomi
I 1901 ble den transaralske jernbanen lagt til Aktobe, dette bidro til sterk vekst i byens industri og økonomi fram til første verdenskrig.

Aktobe har vært et viktig industrisenter. Byen har hatt en betydelig metallindustri og under andre verdenskrig ble det bygget et ferrolegeringsanlegg for å smelte nikkel- og krom-malm fra Mugodzjar-fjellene. Mye av industrien ble flyttet til byen fra det daværende Sovjetunionen under den store fedrelandskrigen, dette bidro til den industrielle veksten i byen. I tillegg til utvinning av jern, nikkel og krom har det i Aktobe også blitt produsert næringsmidler, røntgenapparater og deler til anleggsmaskiner.

Energisektoren har etter hvert erstattet deler av den tradisjonelle tungindustrien.

## Kultur
Byen har teater, museer og et planetarium. Byen har flere moskéer og kirker, blant annet Nur Gasyr sentrale moské og St. Nicholas-katedralen. 

Aktobe regionale lokalhistoriske museum, åpnet i 1929, er byens eldste museum. Her presenteres både regional og nasjonal historie. Blant utstillingene er smykker funnet i de gamle gravhaugene Besoba og Syntas kurgans som tilhørte sarmatiske nomadiske stammer som bebodde territoriet til det moderne vestlige Kasakhstan fra 700-tallet f.Kr. til 500-tallet e.Kr. Minnemuseet til Aliya Moldagulova, åpnet i 1985, er til ære for Moldagulova fra Aktobe som gikk inn i hæren 17 år gammel. Hun var snikskytter og anses å være en krigshelt. Hun kjempet i Den store fedrelandskrigen og mistet livet i kampen mot nazistene. 

FK Aqtobe er byens fotballag.

## Kjente personer fra Aktobe

### Kvinner

* Gulnara Kusherbayeva (1971) – kasakhstansk judoka
* Tatyana Roslanova (1980) – kasakhstansk friidrettsutøver
* Olga Zhanibekova (1986) – kasakhstansk fribryter
* Ajaulym Ämirenova (2001) – kasakhstansk freestylekjører

### Menn
* Rashid Nezhmetdinov (1912–1974) – sovjetisk sjakkspiller
* Adolf Tolkachev (1927–1986) – sovjetisk elektroingeniør og spion
* Viktor Patsajev (1933–1971) – sovjetisk kosmonaut
* Vladimir Kozlov (1960) – kasakhstansk journalist og politiker
* Valeri Liukin (1966) – kasakhstansk-amerikansk turner
* Alexander Mikaberidse (1978) – georgisk professor, advokat, forfatter og historiker
* Galib Jafarov (1978) – kazakhstansk bokser
* Viktor Alexandrov (1985) – kasakhstansk ishockeyspiller
* Zhalgas Zhumagulov (1988) – MMA-utøver
* Aydar Bekzhanov (1993) – kasakhstansk skøyteløper
* Bagdat Kairov (1993) – kasakhstansk fotballspiller
* Mejrambek Ajnagulov (1994) – kasakhstansk bryter
* Dimash Qudaibergen (1994) – kasakhstansk sanger
* Konstantin Lokhanov (1998) – russisk (sabel)fekter
* Jevgenij Fedorov (2000) – kasakhstansk syklist

## Referanser


## Eksterne lenker
*